Tambay aloitti kauden edelliskauden tapaan ajamalla viidenneksi Brasilian GP:ssä. Portugalin GP:ssä hän ajoi palkintokorokkeelle kolmanneksi ja toisti sijoituksensa seuraavaksi ajetussa San Marinon GP:ssä. Warwick avasi kauden pistetilinsä selviytymällä viidentenä maaliin Monacon GP:ssä. Tallin kotikilpailussa Ranskan GP:ssä Tambay sai käyttöönsä RE60-auton kehitysversion ja oli lopputuloksissa kuudes Warwickin ollessa seitsemäs. Britannian GP:ssä Warwick ajoi toistamiseen kauden aikana viidenneksi ja saavutti näin kaksi MM-pistettä. François Hesnault ajoi Saksan GP:ssä tallin kolmatta autoa, johon oli kiinnitetty ns. onboard-kamera ensimmäistä kertaa F1-historiassa. Kaikki Renault'n kuljettajat joutuivat kuitenkin keskeyttämään kilpailun. Warwick ajoi kaudella viimeistä kertaa pisteille Belgian GP:ssä sijoittumalla lopputuloksissa kuudenneksi.